Staatsrede-debat: ‘Dit was die staat teen die nasie’Mmusi Maimane, leier van die DA, tydens ŉ debat oor die 2017 staatsrede. Die geweld wat tydens verlede week se staatsrede uitgebreek het, het die staatsrede omskep in ŉ aanval op die nasie wat herinner aan die apartheidsregime, het Mmusi Maimane, leier van die DA, Dinsdag tydens ŉ debat oor die 2017 staatsrede gesê. Maimane het uit die werk van George Orwell aangehaal om te reflekteer op die brutaliteit van een van die parlement se veiligheidsbeamptes wat ŉ vroue-LP tydens die skermutseling in die parlement in die gesig geskop het. Maimane het gesê die polisie, en nog minder groot getalle onlustepolisie, het geen plek in ŉ demokratiese parlement nie. “Die bevryder is nou die onderdrukker. Die vyand van die mense. In sy boek 1984 het George Orwell gesê: ‘As jy ŉ visie van die toekoms wil hê, verbeel jou hoe ŉ stewel op ŉ mens se gesig trap – vir ewig,” het Maimane gesê. “Ons het ŉ bietjie van hierdie toekoms Donderdagaand gesien en dit het pynlik baie soos ons verlede gelyk. Die polisie in onluste-uniform. Die ontplooiing van die weermag. Die gille van vrouelede van die parlement terwyl hulle geslaan en skop is. ŉ Stewel wat op ŉ mens se gesig trap. Suid-Afrika sal nooit vergeet wat Donderdag gebeur het nie.” Maimane het verwys na Zuma se kekkellaggie toe hy met sy toespraak begin het nadat die EFF-LP’s uit die parlement verwyder is: “En ons sal nooit die reaksie van die man vergeet wat in die middel hiervan staan nie. Ons sal nooit vergeet hoe hy gelag het nie. Dit was die lag van die vyand van die mense.” Maimane het verder in sy toespraak Zuma daarvan beskuldig dat hy sy Nkandla-woning ten koste van die armes gebou het en het gesê die ANC het die party geword waarteen die voormalige SAKP-leier Chris Hani gewaarsku het – ŉ party “wat die hulpbronne van hierdie land gebruik om in paleise te woon en rykdom bymekaar te maak”. Hy het gesê die populistiese staatsrede wat Zuma ná die skermutseling gelewer het, was aanduidend van hoe bang hy vir EFF is omdat hy probeer het om die beleid van dié ver-linkse party te bewillig. “Donderdag het ons weer gehoor van dieselfde ou mislukte negepuntplan, besprinkel met ŉ bietjie populisme soos grondonteiening, praatjies oor ŉ staatsbeheerde mynhuis en dreigemente teenoor die banksektor,” het Maimane gesê. “Meneer die president, is jy regtig só bang vir die EFF dat jy nodig het om hul beleid te steel?” Gugile Nkwinti, minister van landelike ontwikkeling en grondhervorming, het later tydens die debat op Maimane se toespraak gereageer. Hy het die siening dat Zuma die EFF namaak ontken en gesê radikale ekonomiese transformasie, ŉ sleutelbelofte in die toespraak, was ŉ beleid wat die ANC al lankal steun.